  Виталий Пронин Рустам Тугушев Рустам Тугушев — Удмуртиысь валтӥсь следователь. 2019-тӥ арын сентябрьысен кивалтэ Россиысь Следствиея комитетлэн Удмуртиысь управлениеныз. — Рустам Рашидович, эскеронъёс возьмато: лыдӟисьёслы, пе, тужгес тунсыко пото криминалэн герӟаськем иворъёс. Следствиея комитет сэрттэ-пертче тужгес кышкыт йыружъёсты – адями быдтон учыръёсты. Арнялы быдэ Следствиея управленилэн сайтэз ивортэ адями виён учыръёс сярысь. — Зэм, таӵе йыружъёс ӧжытгес уг луо. Но, 1990-тӥ аръёсысь улонэн ӵошатоно ке, али чылкак мукет югдур. Со дыре, заказ сётыса, адямиез быдто вал ке, али калык быре, куспаз керетыса-жугиськыса. Статистикая 2017-тӥ арын Удмуртиын 93 адями виён учыр пусъемын, 2018-тӥ арын — 82, 2019-тӥ арын — 78. Туэ ӝыны ар куспын 49 сыӵе учыр тупаз. Ваньмыз сямен та йыружъёс быдэстэмын юэм йырын. Ӵемысь семьяын матысь адямиосты виё-тышкало. Озьы ик юон дыръёсын ваче вуонъёс тупало: пумисько, вина юо, жугисько яке пурт борды кырмисько. — Удмуртиысь следовательёс туж ӟеч шараяло секыт йыружъёсты. — Озьы. Йыружъёсты шараянэз верано ке, ми Приволжск федерал округын но, Россиын но ӟеч интыын мынӥськом. Кылсярысь, кылем арын 97,5 процентэз адями виён учыръёс шараямын. Ми дугдытӥм 2 уголовной ужез гинэ. Мар муген? Али адями ыше ке, со пумысен вазисько ке, ӝутӥськом уголовной уж. Но ышемъёсты ми ӧм шедьтэ. Кытчы соос кариськиллям – тодмотэм, но со вакытэ ик шӧйёссы но шедьтэмын ӧвӧл. Таин валлин уголовной ужъёсты огдырлы дугдытӥм. Нош адями быдтон мукет учыръёсъя ужъёсты ваньзэ ик йылпумъямы. Туэ но озьы ик ужаны пӧрмытӥськом. Та Следственной управленилэн гинэ вормонэз ӧвӧл. Милям ужаммылэн ӟечлыкез потэ МВД-ын ужасьёсын кусып воземмы бордысь. Угось адями виён учырез сэрттыку, тужгес секытэз усеследователь но оперативник вылэ. МВД-ысь уголовной розыскын уж туж валаса радъямын, усто оперативникъёс люкамын. Таин валче ми быгатӥськомы сэрттыны-пертчыны туж ӟугаськем йыружъёсты но. Капчи, адями быдтӥсь соку ик кырмемын луэ ке, янгыш луэмез сярысь (явка с повинной) заявление гожтэ ке. Нош мукетъят туж сак, малпаськыса, ваньзэ котыр ласянь мертаса тыршоно.Соку МВД-ысь эшъёсын ӵош пӧртэм амалъёс утчаськом. Кылсярысь, алигес Ижысь Устинов ёросын песянаез вииллям. Тодмо луиз, кышномуртлэн банкысь карточкаез ышиз на шуыса. Вакчи дыр куспын тодӥм: та карточкаысь кӧня ке коньдонзэ банкомат пыр басьтӥллям. Шедьтӥм со адямиез. Но пиосмуртлэн ассэ воземез но, валэктонъёсыз но йыр быдтӥсьлы уг тупало. Карточкаез ульчаысь шедьтӥ, капчияк коньдонзэ капырто, кожай, пе. Соин следовательёс мукет версиез бергатӥзы на. Шараяськиз: песянай квартираысьтыз укнооссэ выльдэм. Со понна вазиськем огаз фирмае. Тодӥм та предприятиез, шедьтӥм укно пуктылӥсьёсты. Допросын шараяськиз: ужасьёс пӧлысь огез воргорон песянай доры мукет дыръя но лыктэм. Со пересь муртлэсь пунэмен уксё курыны малпа вылэм. Тодо ук, арлыдоослэн пичи ке но ватоссы вань шуыса. Нош песянай коньдонзэ сётымтэ. Озьы споръяськон-керетон вуттӥз адями виёнэ. Но уг луы оскыны кылъёслы гинэ, люкано рос-прос доказательствоос. Ми пытьыосты но, нюлам-кот бервылъ-ёсты но люкаськом. Эскерон возьматӥз: йыруж быдэстэм интыын шедьтэмын йыр быдтӥсьлэн генотипез. — Вань-а пайдаез калык пӧлын валэктон уж (профилактика) нуонлэн? Кызьы сое радъяны кулэ, таӵе учыръёс ичигес мед луозы шуыса? — Профилактикаез котыр ласянь радъяны кулэ пӧртэм ведомствоос. Ми, кылсярысь, алыны тыршиськом адями виён учыръёсты. Семьяез верано ке, кӧшкемыт йыруж татын шуак-дуак уг луы. Тани воргорон кышнозэ тышкаса возе ке, виё шуыса кышкатъя ке, сое кыл кутытыны луэ ни. Йыртэмасез полицие вутто ке, суд ортчыто ке, солы та учыр шудон кадь уг ни поты. Кинэ ке таӵе югдур сазёмытэ, мукетыз уката но урмыны быгатэ. Но мынам малпамея,адямиез секыт йыруж быдэстонлэсь дугдытыны амал вань. — Следствиея управление уката сак чакла нылпиослы пумит быдэстэм йыружъёсты. — Шонер, быдэ вуымтэосын герӟаськем йыружъёс сярысь сутка ӵоже ивор сётӥськомы Следствиея комитетлэн Центральной аппаратаз. Нылпиосты сантэман учыръёсъя туэ 6 толэзь куспын 271 уголовной уж ӝутэмын. Жаляса верано, туэ быриз ни 11 пинал. Та лыдпус сюлмаськытэ. Берло дыре анайёс али ваем нуныоссэс я кекато, я жуг-жаг пӧлы кушто, я, лымые куштыса, кынто. Вань учыръёс огвыллемесь. Эгра ёросын туэ толалтэ кышномурт мунчоын ныл вайиз. Но нунызэ утялтыны-будэтыны малпанэз ик ӧй вал – кезьыт мунчоысь гур сьӧры донгиз. Нылпи кулӥз. Та кышномуртлэн нылпиосыз вань ини, нош ӵапак таиз малы ке мултэс луиз. Но нылпи вием понна кыл кутытон вань — Уголовной кодексысь 106-тӥ статья. Эшшо асьмелэн туж ӵем тупало юри малпатэк нылпиез быдтон учыръёс (убийство по неосторожности). Таос но огпормаесь. Кышномурт нуныеныз ӵош кӧлыны выдэ, изьыкуз я гадьыныз пачкатэ, я шобретэн ӝокатэ. Куддыръя анай юэмын но луэ. Таӵе учырын но уголовной кыл кутон сярысь ужпум ӝутӥськом. — Тӥ ӵемысь потаськоды ёросъёсы, ортчытъяськоды калыкен нимаз пумиськонъёс. Кыӵе юанъёсын лыкто адямиос? Кыӵе пайда сёто таӵе ужрадъёс? — Воштӥсьёсыным ӵош ми толэзяз 4 пол таӵе пумиськонъёс радъялляськом. Бырйиськомы кыдёкысь райцентръёсты но. Малы ке шуоно адями котьку но уг быгаты юромо Ижевске лыктыны. Вазисько пӧртэм ужпумъёсъя. Куд-ог юанъёс меӵак герӟаськемын милям удысэнымы — адямиос кыӵе ке ужъя следствие пумысен юанъёссэс-ӵектонъёссэс верало. Ӵемысь полицилэн ужамез вылэ ӝожтӥсько. Лыкто пенсия, стаж, коммунальной тыриськонъёс пумысен юалляськыны. Ми ум вераське, та удысъёс понна кыл ум кутӥське шуыса. Лыкто бере, иське, калык оске Следствиеякомитетлы, юрттэт возьма. Котькуд вазиськонъя одно ик дасяськом гожтэтъёс, вазиськон кулэ интые вуэ. Кылсярысь, Ижысь кышномурт лыктӥз. Ульчаысь остановкаез басьтӥллям, нош выльзэ пуктӥллямтэ. Таин валлин зор-кот дыръя калык-лы ватскон инты ӧвӧл. Та ужпумъя вазиським шоркарлэн администрацияз, югдурез тупатӥзы. Сарапулын песянай лыктӥз но шуэ: мынам ульчаям канализация колодчалэн ворсэтэз ӧвӧл. Ярам, мон пересь мурт, чакласькисько, кожыса ортчо. Нош нылпи со гуэ усиз ке? Ӝегатскытэк та учырез Сарапул городлэн йырызлы ивортӥм — люклы ӵоктэт шедиз. — Удмуртиын тӥ ужаськоды 1 но ӝыны ар ӵоже гинэ. Кельше-а татын улон но уж? — Удмуртия яра котыр ласянь. Ижын кельшо паськыт ульчаос но тунсыко интыос. Зоопарк, тымет, паркъёс – ваньзэ котыртӥм ни кадь. Пензаысь семьяме но вайи ни. Табере ми Удмуртиез котыръяны дасесь. Вуылӥмы Воткинске, П. Чайковскийлэн музеяз. Туж синмаським Сарапуллы, Кам шурлы, кельшиз татысь набережной. Уж ласянь верано ке, татысь управлениын туж зол профессионалъёс тыршо. Соосын капчи огкыл шедьтыны, капчи одӥг кыткетын мыныны. Собере, Удмуртиысь следовательёс котьку но Россиысь устоосыз ужасьёс пӧлы пыро. Мынэсьтым азьло татысь управлениен кивалтӥз Владимир Никешкин (али со Рязань улосысь Следствиея управленилэн йырыз). Владимир Анатольевич Удмуртие отпуске бертэ ке, одно ик адӟиськыны пыра. Москваын ужрадъёсын пумиськиськом ке, котьку но тунсыкъяське ӵош ужам эшъёсыз, вормонъёсмы, азинсконъёсмы, шугъяськонъёсмы пумысен. Уката но тодэмез потэ Балезино ёросысь Кожиль школаысь кадетъёслэн классы сярысь — ӵапак Владимир Анатольевич кивалтон дыръя та уж мытэмын вал. Ми сое озьы ик азинтӥськом. ________ Елена Скворцова  